1. ปัจจัยความเสี่ยง

บมจ.อสมท
ได้ตระหนักถึงความสำคัญของการบริหารความเสี่ยงภายใต้การเปลี่ยนแปลงที่ส่งผลกระทบต่อธุรกิจ
โดยถือว่าการบริหารความเสี่ยงเป็นกลไกสำคัญในการนำพาองค์กรให้สามารถบรรลุเป้าหมายที่กำหนดไว้ได้อย่างมีประสิทธิภาพ
และเป็นส่วนช่วยในการเพิ่มศักยภาพในการแข่งขัน
อีกทั้งยังเป็นองค์ประกอบที่สำคัญของการกำกับดูแลกิจการที่ดี (Good Governance) บมจ.อสมท
จึงได้จัดให้มีการบริหารความเสี่ยงอย่างเป็นระบบขึ้น และมีการพัฒนาระบบดังกล่าวอย่างต่อเนื่อง
โดยได้แต่งตั้งคณะกรรมการบริหารความเสี่ยง เพื่อพิจารณาในระดับนโยบาย
แต่งตั้งหัวหน้าเจ้าหน้าที่บริหารความเสี่ยง (Chief Risk Officer : CRO)
เพื่อสนับสนุนให้เกิดการบริหารความเสี่ยงทั่วทั้งองค์กร พัฒนากลยุทธ์
ประเมินและจัดลำดับของความเสี่ยงทั่วทั้งองค์กร
สร้างความมั่นใจถึงความสอดคล้องของการบริหารความเสี่ยง
การตรวจสอบภายใน และการบริหารความเสี่ยงด้านการเงิน
เพื่อให้เกิดประสิทธิภาพในการบริหารความเสี่ยงขององค์กรมากยิ่งขึ้น จัดตั้งฝ่ายบริหารความเสี่ยง
เพื่อทำหน้าที่ดูแลกระบวนการบริหารความเสี่ยงองค์กรโดยรวม
และปฏิบัติหน้าที่ประจำวันแทนคณะกรรมการบริหารความเสี่ยง รวมทั้งได้แต่งตั้ง Risk Officers
ซึ่งเป็นตัวแทนของแต่ละหน่วยงานขึ้น เพื่อทำหน้าที่ติดตาม ประเมินผล
และจัดทำรายงานการบริหารความเสี่ยงในระดับของหน่วยงาน

ขณะเดียวกัน บมจ.อสมท ยังได้มีการกำหนดประเด็นในเรื่องของการบริหารความเสี่ยงไว้ใน Job
Description ของทุกหน่วยงาน ประกอบกับ
มีการฝึกอบรมและให้ความรู้เกี่ยวกับภาพรวมของการบริหารความเสี่ยงองค์กรแก่พนักงานทุกระดับ
เพื่อสร้างความตระหนักและสร้างความเข้าใจตรงกันว่าการบริหารความเสี่ยงเป็นเรื่องที่เกี่ยวข้องและเป็นความรับผิดชอบของพนักงานทุกคน
ในการจัดการและควบคุม
ความเสี่ยงให้อยู่ในระดับที่ยอมรับได้ นอกจากนี้ ยังได้มีการจัดทำคู่มือการบริหารความเสี่ยง
และแผนการบริหารความเสี่ยงเพื่อเป็นแนวทางในการดำเนินงาน รวมทั้งมีการติดตาม ประเมินผล
ทบทวนความเสี่ยงให้สอดคล้องกับสถานการณ์แวดล้อมทั้งภายใน
และภายนอกที่เปลี่ยนแปลงไปอย่างสม่ำเสมอ สำหรับในปี 2554 บมจ.อสมท ได้จัดให้มีรางวัล
Risk Officer ดีเด่นขึ้นเป็นปีแรกเพื่อเป็นการสร้างแรงจูงใจให้แก่ผู้ปฏิบัติหน้าที่ดังกล่าว

ทั้งนี้ บมจ.อสมท ได้มีการกำหนดนโยบายการบริหารความเสี่ยงไว้อย่างชัดเจน ดังนี้ “ บมจ.อสมท
จะนำการบริหารความเสี่ยงมาใช้เป็นเครื่องมือในการบริหารจัดการ ธุรกิจการผลิต
แพร่ภาพและกระจายเสียงให้มีประสิทธิภาพสูงสุดตามมาตรฐานการออกอากาศในระดับสากล
รวมทั้งจะพัฒนาระบบการบริหารความเสี่ยงให้มีประสิทธิภาพ ส่งเสริมและพัฒนาพนักงานให้มีความรู้
ความเข้าใจ และมีส่วนร่วมในกระบวนการบริหารความเสี่ยง
เพื่อให้องค์กรมีความเสี่ยงอยู่ในระดับที่ยอมรับได้ รวมถึงการป้องกันมิให้สูญเสียโอกาสที่พึงได้
ซึ่งจะส่งผลให้การดำเนินงานขององค์กรบรรลุวัตถุประสงค์ อันจะนำไปสู่การกำกับดูแลกิจการที่ดี
และเป็นการสร้างมูลค่าเพิ่มให้แก่องค์กรอย่างยั่งยืน”

นอกจากนี้ บมจ.อสมท ยังได้ให้ความสำคัญกับการบริหารความต่อเนื่องทางธุรกิจ (Business
Continuity Management : BCM)
โดยได้ทำการทบทวนและปรับปรุงแผนจัดการดำเนินธุรกิจอย่างต่อเนื่องเพื่อให้มีความครบถ้วนสมบูรณ์และเป็นไปตามมาตรฐานยิ่งขึ้น
รวมถึงจัดให้มีการทดสอบแผนดังกล่าว เพื่อ ให้มั่นใจว่าสามารถใช้ได้จริงในภาวะวิกฤติ

บมจ.อสมท ได้นำแนวทางการบริหารความเสี่ยงองค์กรเชิงบูรณาการ (Enterprise Risk
Management -Integrated Framework) ของ The Committee of Sponsoring
Organizations of the Treadway Commission (COSO)
ซึ่งเป็นกระบวนการบริหารความเสี่ยงตามหลักสากลมาใช้เป็นเครื่องมือในการบริหารและจัดการความเสี่ยงภายในองค์กร
โดยมีการเชื่อมโยงกระบวนการบริหารความเสี่ยงเข้ากับแผนกลยุทธ์ขององค์กร
มีการจัดทำแผนภูมิความเสี่ยง (Risk Map) ตัวชี้วัดความเสี่ยงหลัก (Key Risk Indicator)
และเกณฑ์ขั้นต่ำ ที่ยอมรับได้ (Risk Appetite) ซึ่งครอบคลุมความเสี่ยงหลักขององค์กร
ทั้งด้านกลยุทธ์ (Strategic Risk) ด้านการปฏิบัติการ (Operational Risk) ด้านการเงิน
(Financial Risk) และด้านการปฏิบัติตามกฎระเบียบ (Compliance Risk)
โดยการระบุความเสี่ยงนั้น ได้จากการระดมสมอง ทั้งในแนวทางจากบนลงล่าง (Top down)
โดยคณะกรรมการบริหารความเสี่ยง และผู้บริหารระดับสูง และจากล่างขึ้นบน หรือจากระดับปฏิบัติ
(Bottom up) ประกอบกับ วิเคราะห์สภาวการณ์แวดล้อมที่คาดว่าจะเกิดขึ้น
ทั้งที่มาจากปัจจัยภายใน และปัจจัยภายนอก
มีการประเมินระดับความรุนแรงของความเสี่ยง
การจัดทำแผนบริหารความเสี่ยงระดับองค์กรที่มีการบูรณาการเชื่อมโยงกับวิสัยทัศน์ พันธกิจ
และยุทธศาสตร์ของ บมจ.อสมท และมีการติดตามและประเมินผล
เพื่อให้องค์กรบรรลุเป้าหมายที่กำหนดไว้

บมจ.อสมท มีการจัดทำแผนบริหารความเสี่ยง ประจำปี 2554 เพื่อตอบสนองต่อรายการความเสี่ยง
ระดับองค์กรที่มีระดับความรุนแรงสูง จำนวน 7 ความเสี่ยง โดยรายละเอียดของแต่ละความเสี่ยง
และการบริหาร

จัดการความเสี่ยงดังกล่าว สามารถสรุปได้ ดังนี้

1.  ความเสี่ยงจากผลกระทบที่เกิดขึ้นจากกฎหมาย (ความเสี่ยงด้านกลยุทธ์ : Strategic Risk
    และความเสี่ยงด้านการปฏิบัติตามกฎ ระเบียบ ข้อบังคับ กฎหมาย : Compliance Risk)

จากนโยบายรัฐในการปฏิรูปสื่อ
และการประกาศใช้พระราชบัญญัติประกอบกิจการกระจายเสียงและกิจการโทรทัศน์ เมื่อวันที่ 5
มีนาคม 2551
ตลอดจนพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์
และกิจการโทรคมนาคม พ.ศ. 2553 เมื่อวันที่ 20 ธันวาคม 2553
และการแต่งตั้งคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ
(กสทช.) เมื่อวันที่ 7 ตุลาคม 2554 ซึ่งมีผลให้คลื่นความถี่ต้องถูกนำมาจัดสรรใหม่ บมจ.อสมท
จึงมีความเสี่ยงที่อาจถูกลดจำนวนคลื่นความถี่ในการประกอบกิจการลง ขณะเดียวกัน ก็จะมีผลให้
บมจ.อสมท ถูกปรับเปลี่ยนสถานะจากเดิมที่เป็นผู้ให้สัมปทาน
มาเป็นผู้ประกอบการรายหนึ่งที่ต้องแข่งขันกับผู้ประกอบการภาคเอกชน
โดยต้องขอรับใบอนุญาตประกอบกิจการทางธุรกิจที่ต้องเสียค่าธรรมเนียมใบอนุญาตประกอบกิจการ
และใบอนุญาตใช้คลื่นความถี่ รวมถึงต้องนำส่งเงินรายปีเข้ากองทุนไม่เกินร้อยละ 2
ของรายได้จากการโฆษณาทั้งทางตรงและทางอ้อม อย่างไรก็ตาม
ผลกระทบดังกล่าวยังคงไม่มีความชัดเจนแน่นอนจนกว่าคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ (กสทช.) จะจัดทำแผนแม่บทแล้วเสร็จ
ตลอดจนกำหนดหลักเกณฑ์เพื่อใช้บังคับขึ้น ประเด็นดังกล่าวนี้ยังคงนับเป็นภาระความเสี่ยงที่
บมจ.อสมท ต้องเตรียมการรองรับต่อไป

ทั้งนี้ บมจ.อสมท ได้ให้ความสำคัญอย่างยิ่งในการดำเนินการเพื่อรองรับความเสี่ยงดังกล่าว
โดยมีการจัดตั้งคณะกรรมการเตรียมการรองรับการบังคับใช้กฎหมายว่าด้วยองค์กรจัดสรรคลื่นความถี่ฯ
ขึ้น เพื่อติดตามความคืบหน้า จัดทำแผนยุทธศาสตร์
และแนวทางรองรับการดำเนินธุรกิจตามกฎหมายใหม่ เตรียมความพร้อมในการดำเนินการต่างๆ
เช่น เรื่องคลื่นความถี่ เรื่องค่าใช้จ่าย และการยื่นขอใบอนุญาต เป็นต้น
นอกจากนี้ยังได้ว่าจ้างบริษัท Bridge Consulting จำกัด
เข้ามาจัดทำแผนรองรับการบังคับใช้กฎหมายว่าด้วยองค์กรจัดสรรคลื่นความถี่
และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม
และกฎหมายว่าด้วยการประกอบกิจการกระจายเสียงและกิจการโทรทัศน์ ซึ่งเป็นมาตรการ
ในการบรรเทาผลกระทบที่อาจเกิดขึ้น อย่างไรก็ตาม บมจ.อสมท
ยังคงต้องให้ความสำคัญอย่างต่อเนื่องกับการเตรียมการรองรับการที่จะต้องประมูลคลื่นแข่งกับเอกชน
เพื่อสร้างความมั่นใจได้ว่า บมจ.อสมท จะยังคงสามารถได้คลื่นความถี่ในการดำเนินกิจการต่อไป

2.  ความเสี่ยงจากผลกระทบที่เกิดขึ้นจากเทคโนโลยี (ความเสี่ยงด้านกลยุทธ์ : Strategic
    Risk)

พัฒนาการของเทคโนโลยีที่เกิดขึ้น ตลอดจนการหลอมรวมเทคโนโลยีด้านกิจการกระจายเสียง

และกิจการโทรคมนาคม ซึ่งนำมาสู่การคิดค้นนวัตกรรมใหม่ๆ อาทิ
การเปลี่ยนผ่านจากเทคโนโลยีอนาล็อก (Analog) มาเป็นเทคโนโลยีดิจิตอล (Digital)
การสื่อสารแบบไร้สาย (Wireless) ที่ทำให้สามารถเชื่อมโยงข้อมูลถึงกันได้อย่างไร้ขีดจำกัด
เป็นต้น จะทำให้เกิดธุรกิจ และ New Media ใหม่ ๆ ขึ้นมากมาย
ซึ่งนับเป็นปัจจัยสำคัญที่จะส่งผลกระทบต่อการดำเนินงานของธุรกิจสื่อในปัจจุบันและในอนาคต

บมจ. อสมท ได้บริหารจัดการความเสี่ยงดังกล่าว
ด้วยการติดตามความเคลื่อนไหวของเทคโนโลยีอย่างใกล้ชิด
และเตรียมพร้อมรองรับการเปลี่ยนแปลงดังกล่าว มีการกำหนดทิศทาง
และการนำเทคโนโลยีที่มีอยู่มาเพิ่มช่องทางในการดำเนินธุรกิจ นอกจากนี้
ยังมีโครงการพัฒนาเพื่อนำคลื่นที่มีอยู่มาใช้ประโยชน์ให้เกิดมูลค่าในเชิงธุรกิจ
การร่วมมือกับพันธมิตรในการดำเนินธุรกิจทีวีดาวเทียม รวมทั้งการศึกษา

แนวทางการจัดทำแผนรองรับการเปลี่ยนผ่านสู่ระบบโทรทัศน์ดิจิตอล
เพื่อให้เป็นไปตามนโยบายภาครัฐ ตามกฎหมาย มีมาตรฐานสากล
และเป็นประโยชน์ในการประกอบกิจการของ บมจ.อสมท

3.  ความเสี่ยงจากการดำเนินงานในธุรกิจใหม่ (ความเสี่ยงด้านกลยุทธ์ : Strategic Risk)

  บมจ.อสมท ให้ความสำคัญกับการมุ่งไปสู่การดำเนินงานในธุรกิจใหม่ ๆ โดยเน้นการดำเนินธุรกิจ

ทีวีดาวเทียม เพื่อสามารถสร้างรายได้เพิ่มเติมจากธุรกิจหลัก โดยมีการบริหารจัดการ
และเตรียมความพร้อมทั้งในด้านโครงสร้างการดำเนินงาน กระบวนการในการดำเนินธุรกิจใหม่
บุคลากร รวมทั้งการผลิต และจัดหา Content ที่มีคุณภาพเหมาะสมกับกลุ่มเป้าหมาย
และเพียงพอต่อการออกอากาศ ในสื่อใหม่ ๆ ตลอดจนมีการดูแลในเรื่องลิขสิทธิ์
เพื่อให้ครอบคลุมสื่อใหม่ ๆ และสามารถออกอากาศผ่านช่องทางต่าง ๆ ของ บมจ.อสมท

นอกจากนี้ยังมีการเตรียมความพร้อมในการนำทรัพย์สินที่ยังไม่ได้ใช้ประโยชน์มาพัฒนาให้เกิดมูลค่าเพิ่ม
โดยมีการจัดจ้างบริษัทที่ปรึกษา มาดำเนินการทั้งในส่วนของการจัดทำแผนบริหารจัดการ
การศึกษาความเป็นไปได้ของโครงการ และการประเมินความคุ้มค่าของโครงการ เป็นต้น

4.  ความเสี่ยงจากรายได้ธุรกิจเดิมอาจไม่เป็นไปตามเป้าหมาย (ความเสี่ยงด้านการเงิน:
    Financial

Risk)

จากสถานการณ์ปัจจุบันและแนวโน้มในอนาคตที่ผู้ประกอบการธุรกิจสื่อยังคงต้องเผชิญกับหลากหลายปัจจัยแวดล้อม
ซึ่งอาจส่งผลกระทบรุนแรงต่อการดำเนินงานและรายได้ของบริษัท ทั้งที่เป็นปัจจัยภายนอก
และปัจจัยภายใน อาทิ ภาวะการฟื้นตัวของเศรษฐกิจไทยที่จะเป็นลักษณะค่อยเป็นค่อยไป
ท่ามกลางปัจจัยเสี่ยงที่ยังคงต้องจับตามอง ทั้งประเด็นเสถียรภาพทางการเมือง
ความยั่งยืนของการฟื้นตัวของเศรษฐกิจโลก แนวโน้มราคาน้ำมัน และภัยธรรมชาติ
ซึ่งจะส่งผลต่อการเติบโตของเม็ดเงินในอุตสาหกรรมโฆษณา
ภาวะการแข่งขันของผู้ประกอบธุรกิจสื่อที่รุนแรง การเปลี่ยนแปลงพฤติกรรมของผู้บริโภค
การเปลี่ยนแปลงทางด้านกฎหมาย
ทั้งการประกาศใช้พระราชบัญญัติประกอบกิจการกระจายเสียงและกิจการโทรทัศน์
และพระราชบัญญัติองค์กรจัดสรรคลื่นความถี่ฯ เป็นต้น ซึ่งเป็นปัจจัยความเสี่ยงที่อาจจะส่งผลให้
บมจ.อสมท ไม่สามารถสร้างรายได้ให้เป็นไปตามเป้าหมายที่กำหนดไว้ได้
และอาจส่งผลกระทบต่อเงินปันผล ความเชื่อมั่นของนักลงทุน และราคาหุ้นที่อาจลดลงได้ในที่สุด

ดังนั้น เพื่อให้ บมจ.อสมท สามารถดำเนินงานให้รายได้เป็นไปตามเป้าหมายที่กำหนดไว้
จึงได้มีการบริหารจัดการ เพื่อลดความเสี่ยงหรือผลกระทบดังกล่าวที่จะเกิดขึ้น
ทั้งในส่วนของการปรับเนื้อหาสาระ (Content) ของรายการต่างๆ
ให้ตรงกับกลุ่มเป้าหมายและความต้องการของลูกค้า
ด้วยการจัดหาและผลิตรายการที่มีคุณภาพทั้งในและต่างประเทศ มีการวิจัย วิเคราะห์รายการ
ศึกษาพฤติกรรมผู้ชม ผู้ฟัง และคู่แข่ง การพัฒนารายการช่วง Non-Primetime ให้แข็งแรง
รวมทั้งการพัฒนาเทคนิคการนำเสนอข่าว เป็นต้น สำหรับในส่วนของประสิทธิภาพการขาย
มีการพัฒนาการตลาดและกลยุทธ์การขายเพื่อสร้างความคุ้มค่า
และสอดคล้องกับความต้องการของลูกค้า ผู้ซื้อโฆษณามากขึ้น การ Synergy สื่อต่างๆ ที่
บมจ.อสมท มีอยู่เข้าด้วยกัน การจัดกิจกรรมให้เข้าถึงกลุ่มผู้ชม ผู้ฟัง
การปรับสัดส่วนการร่วมธุรกิจจากรายการ Time Sharing เป็นรายการ Revenue Sharing
รวมทั้งการปรับองค์กรให้มีความคล่องตัวในการดำเนินธุรกิจมากขึ้น เสริมบุคลากรมืออาชีพ อาทิ
ในส่วนของผู้ประกาศข่าว เป็นต้น

5.  ความเสี่ยงจากการบริหารค่าใช้จ่ายยังต้องปรับปรุงให้มีประสิทธิภาพยิ่งขึ้น
    (ความเสี่ยงด้านการเงิน: Financial Risk)

  บมจ.อสมท ให้ความสำคัญกับการบริหารจัดการค่าใช้จ่ายด้วย เนื่องจากค่าใช้จ่ายเป็นปัจจัย

สำคัญปัจจัยหนึ่ง ที่อาจส่งผลให้องค์กรไม่สามารถบรรลุเป้าหมายทางการเงินที่กำหนดไว้ ดังนั้น
จึงจำเป็นที่จะต้องบริหารค่าใช้จ่ายต่าง ๆ ให้มีประสิทธิภาพ ได้แก่ ค่าใช้จ่ายล่วงเวลา
ค่าใช้จ่ายในการขาย และค่า Commission รวมถึงค่าใช้จ่ายดำเนินงานต่อรายได้ดำเนินงาน
และให้สามารถเทียบเคียงกับธุรกิจในอุตสาหกรรมเดียวกันได้
โดยบมจ.อสมทได้จัดทำแผนการลดค่าใช้จ่ายเพื่อช่วยเพิ่มประสิทธิภาพในการบริหารต้นทุน นอกจากนี้
ยังมีแนวทางในการกำหนดศูนย์ EVM (Economic Value Management)
ที่จะจัดสรรต้นทุนระหว่างหน่วยงานภายในด้วยกัน
ซึ่งช่วยสะท้อนให้เห็นถึงต้นทุนในการดำเนินงานที่แท้จริงของแต่ละหน่วยงาน
และเสริมสร้างขีดความสามารถในการแข่งขันในระยะยาวขององค์กร

6.  ความเสี่ยงจากระบบเทคโนโลยีสารสนเทศที่ยังไม่สามารถตอบสนองได้อย่างมีประสิทธิภาพ
    (ความเสี่ยงด้านการดำเนินงาน : Operational Risk)

บมจ.อสมท
เห็นถึงความจำเป็นในการพัฒนาเทคโนโลยีสารสนเทศขององค์กรให้สามารถสนับสนุนการดำเนินงาน
และเพิ่มขีดความสามารถเพื่อรองรับการแข่งขันในอนาคต ดังนั้น
จึงมีมาตรการบริหารจัดการความเสี่ยงในเรื่องดังกล่าวอย่างต่อเนื่อง ด้วยการนำเอาระบบ
Enterprise Resource Planning: ERP มาใช้
เพื่อปรับปรุงระบบเทคโนโลยีสารสนเทศทางการบริหารและการจัดการในด้านต่างๆ ของ บมจ.
อสมท ให้เกิดประสิทธิภาพยิ่งขึ้น สามารถสนับสนุนข้อมูลเพื่อการตัดสินใจในด้านการบริหาร
นอกจากนี้ยังได้มีการดำเนินการตาม ISO 27001
เพื่อเสริมสร้างให้ระบบสารสนเทศมีความมั่นคงและปลอดภัยมากขึ้น

7.  ความเสี่ยงจากระบบบริหารทรัพยากรมนุษย์ที่ยังต้องปรับปรุงเพื่อให้สามารถสนับสนุนแผนดำเนินธุรกิจขององค์กร
    (ความเสี่ยงด้านการดำเนินงาน : Operational Risk)

การดำเนินธุรกิจภายใต้ภาวะแวดล้อมที่มีการแข่งขันสูง จึงจำเป็นอย่างยิ่งในการเตรียมความ

พร้อมให้แก่บุคลากร เพื่อเป็นกลไกสำคัญในการขับเคลื่อนองค์กรไปสู่เป้าหมายที่กำหนดไว้
โดยพัฒนาทั้งในส่วนของระบบในการบริหารทรัพยากรบุคคล (HR Management)
และระบบในการพัฒนาทรัพยากรบุคคล (HR Development) ให้มีความสมบูรณ์ยิ่งขึ้น

ในปี 2554 บมจ.อสมท มีการปรับปรุงโครงสร้างองค์กร
เพื่อให้สามารถรองรับกับการแข่งขันและการดำเนินธุรกิจในอนาคต
รวมถึงยังคงเน้นให้ความสำคัญอย่างต่อเนื่องต่อการพิจารณาประเมินผลโดยมุ่งเน้นผลสัมฤทธิ์ของงาน
มีการถ่ายทอดเป้าหมายองค์กรลงสู่ระดับสายงานและฝ่าย รวมทั้งมีการผูกโยง KPI
กับระบบการให้ผลตอบแทนในระดับสายงาน ตลอดจนพัฒนาทักษะขีดความสามารถ (Competency)
ให้แก่บุคลากรให้มีความเหมาะสมและสอดคล้องกับแนวทางการทำธุรกิจมากยิ่งขึ้นอย่างต่อเนื่อง
ทั้งในด้านขีดความสามารถหลักขององค์กร (Core Competency),
ความสามารถหลักตามตำแหน่งงาน (Functional Competency)
และความสามารถในการบริหารจัดการ (Managerial Competency)
เพื่อเสริมสร้างศักยภาพของบุคลากรให้สามารถแข่งขันได้ในเชิงธุรกิจมากยิ่งขึ้น

นอกจากนี้ ยังให้ความสำคัญกับการเตรียมการหาผู้สืบทอดตำแหน่งทดแทน (Successor)
ผู้บริหารระดับสูงที่จะเกษียณในอีก 1-3 ปีข้างหน้า เพื่อรองรับการขาดช่วง
หรือขาดแคลนผู้บริหารในอนาคต ขณะเดียวกันได้มีการจัดทำระบบการบริหารจัดการองค์ความรู้
(Knowledge Management: KM) และการจัดทำRoadmap
เพื่อก้าวไปสู่การเป็นองค์กรแห่งการเรียนรู้ (Learning Organization: LO)
ซึ่งจะสามารถสร้างมูลค่าเพิ่มให้แก่องค์กรในระยะยาวอย่างยั่งยืนต่อไป